# Lisa 1. HANKELEPINGU projekt

**Siseministeeriumi infotehnoloogia- ja arenduskeskus** (*edaspidi SMIT või Tellija*), registrikood

70008440, aadress Mäealuse 2/2, 12618, Tallinn, keda esindab põhimääruse alusel peadirektor Mart Nielsen

***Äriühing OÜ/AS*** *(edaspidi Täitja), registrikood ……..….., aadress……., keda esindab …….*

# 1 Üldandmed

1.1 Leping sõlmitakse riigihanke „Rahvastikuregistri menetlustarkvara baaslahenduse arendus, I etapp“ (viitenumber 287849) alusdokumentide ja täitja pakkumuse alusel.

1.2 Lepingu täitmist rahastatakse välisvahenditest, kaasrahastanud Euroopa Liit, SF 2021-2027 „Siseministeeriumi valdkondlik digipööre“, algatus „RR menetluste uuendamise I etapp (menetluste kaasajastamine), projekti nr 2021-2027.1.02.23-0012 vahendid, toetuse kood 1S40-RF21-01212-RR3.

1.3 Poolte kontaktisikud lepingu täitmisel on:

1.3.1 Tellija kontaktisik Regina Raag, e-post regina.raag@smit.ee, tel. 50 660 50 või tema asendaja;

1.3.2 Tellija kontaktisik Jane Makke, e-post jane.makke@smit.ee, tel. 53 308 695 või tema asendaja;

*1.3.3 Täitja kontaktisik …, e-post ……, tel. ……;*

1.4 Lepingu lahutamatuks osadeks on riigihanke alusdokumendid ning järgnevad lisad:

*1.4.1 Lisa 1 – SMIT töövõtulepingu üldtingimused (edaspidi üldtingimused);*

*1.4.2 Lisa 1.2 – ÜVA vorm;*

*1.4.3 Lisa 2 – Tehniline kirjeldus;*

*1.4.4 Lisa 2.1 – Projekti kodukord;*

*1.4.5 Lisa 3 – Täitja pakkumus;*

*1.4.6 Lisa 4 – CV vormid;*

*1.4.7 Lisa 5 – Mittefunktsionaalsed nõuded.*

1.5 Lepingu juurde kuuluvateks lahutamatuteks osadeks loetakse kõik lisad ja riigihanke alusdokumendid ning täitja riigihankes esitatud pakkumus ja pooltevahelised kirjalikud teated, mida lepingu lisadena eraldi ei allkirjastata.

1.6 Lepingu tõlgendamisel lähtutakse võlaõigusseaduses sätestatud lepingu tõlgendamise reeglitest ning prioriteetsuselt hankelepingust ning seejärel töövõtulepingu üldtingimustest. Kui hankelepingus ei ole välistusi üldtingimustest, siis kohaldatakse üldtingimustes sätestatut.

# 2 Lepingu ese

2.1 Täitja teostab järgmise töö: rahvastikuregistri uue menetlustarkvara analüüsi - ja arendustööd. Lepingu eseme täpsem kirjeldus on toodud lisas 2 (Tehniline kirjeldus).

2.2 Töö teostamise tähtaeg on **12 kuud** lepingu täitmisega alustamisest.

2.3 Täitja esitab lepingu täitmise alustamise ajaks iga oma alltöövõtja nime, registrikoodi, kontaktandmed, teabe nende seaduslike esindajate kohta ning alltöövõtulepingu nimetuse, kuupäeva, numbri ja summa. Samad andmed esitab täitja iga lepingu täitmisel lisanduva alltöövõtja kohta.

# 3 Lepingu täitmine

3.1 Töid teostatakse üldjuhul täitja valitud asukohas. Meeskonnaliikmed peavad tellija määratud vajadusel osalema kõikidel meeskonna koosolekutel, kas tellija meeskonna poolt määratud suhtlustarkvara kaudu (Rocket chat, MS Teams) või isiklikult tellija asukohas.

3.2 Täitja teostab kogumaksumuse eest ka nn sidustöid, mis ei ole lepingus sõnaselgelt sätestatud, kuid mille teostamine on headest tavadest ja täitja ametialasest professionaalsusest lähtudes nõutavad ja/või vajalikud lepingust tuleneva eesmärgi saavutamiseks.

3.3 Täitja alustab lepingu täitmist esimesel võimalusel pärast selle allkirjastamist, kuid mitte hiljem kui ühe kuu jooksul alates lepingu allkirjastamist poolte poolt. Tellija annab täitjale teada lepingu täitmise algustähtaja e-kirja teel. Tellijal on õigus ühepoolselt nimetatud tähtaega edasi lükata vajaliku perioodi võrra põhjendatud vajaduse esinemisel (nt taustakontrolli teostamine hankelepingu peatüki 6 alusel viibib). Tellija teavitab täitjat lepingu täitmise hilisemast algustähtajast ja täitmisega viibimise põhjusest e-kirja teel.

3.4 Täitja kohustub rakendama tööde teostamisel projektiplaanis kirjeldatud meeskonnaliikmeid, nende CV-d on lisatud lepingule.

3.5 Täitja tagab lepingu täitmise eesti keeles. Lepingu täitmisesse kaasatud meeskonnaliikme(te) eesti keele oskus kõnes ja kirjas peab olema vähemalt tasemel, mis võimaldab meeskonnaliikme(te)l vahetult osaleda nii meeskonnatöös (koosolekud jmt) kui teostada lepingu esemeks olevaid arendustöid ja saada iseseisvalt, ilma täiendava tellija poolse juhendamiseta, aru tööülesannete ja tehniliste juhiste sisust ja tellijal kasutusel olevate töökeskkondade juhistest. Juhul, kui meeskonnaliikme(te) eesti keele oskus ei ole piisaval tasemel eelpool nimetatud osas, siis tagab täitja meeskonnaliikme(te)le omal kulul tõlgi, sh juba sõlmitud lepingu täitmise olukorras, kui ilmnevad probleemid eespoolviidatud kompetentsidega.

3.6 Töid vahetult teostavate spetsialistide asendamine/lisamine võib toimuda tellija kirjalikku taasesitamist võimaldavas vormis antud nõusolekul. Täitja on kohustatud teavitama tellijat kirjalikku taasesitamist võimaldavas vormis meeskonnaliikme asendamisest/lisamisest vähemalt 30 päeva enne meeskonnaliikme asendamist/lisamist, kusjuures täitja on kohustatud tagama, et uue meeskonnaliikme kompetentsus on võrdne või ületab projektiplaanis kirjeldatud meeskonnaliikme kompetentsust. Tellijal on õigus keelduda täitja poolt lepingu täitmiseks esitatud meeskonnaliikme asendamiseks/lisamiseks pakutavast meeskonnaliikmest, kui pakutav spetsialist ei vasta eelnimetatud nõuetele ja Lepingu punktis 6 nimetatud taustakontrolli nõuetele.

3.7 Lisaks punktis 3.6 sätestatule kohustub täitja tellijat vähemalt 14 päeva kirjalikku taasesitamist võimaldavas vormis ette teavitama meeskonnaliikmete planeeritud puhkustest ja lähetustest juhul, kui puhkuse või lähetuse kestus on 5 või rohkem tööpäeva.

3.8 Täitja annab kogu hankelepingu täitmise perioodi vältel jooksvalt tagasisidet tellija küsimustele ja arupärimistele ning annab tellija nõudmisel jooksvalt ülevaate ja esitleb juba teostatud või teostamisel olevaid töid.

3.9 Pretensioonid töö tulemi plaanipärase edenemise, teostamise efektiivsuse ja kvaliteedi kohta annab tellija teada lisaks meeskonnaliikmele ka täitja lepingulisele kontaktisikule. Olulises ulatuses või korduvaid kõrvalekaldeid tellija juhiste järgimata jätmisel loetakse lepingu rikkumiseks.

3.10 Tellijal on õigus igal ajal lepingu täitmise käigus kolme kalendripäevase etteteatamisega kokku kutsuda koosolekuid, kus täpsustatakse töökorraldust, tellija ja täitja ootuseid vmt.

3.11 Tellija on kohustatud kõikidele täitja lepingu täitmisega seotud põhjendatud küsimustele vastama hiljemalt kolme tööpäeva jooksul. Juhul, kui küsimusele vastamine nõuab tellijalt pikemat analüüsi, on tellija kohustatud andma eeltoodud kolme tööpäeva jooksul täitjale täpse kuupäeva, millal tagasisidet antakse, sellisel juhul on täitjal õigus nõuda tarne tähtaja proportsionaalset pikendamist.

3.12 Täitja tagab ja vastutab tööks vajalike töövahendite, litsentside ja autoriõiguste eest iseseisvalt.

3.13 Juhul, kui täitja poolt kaasatud meeskonnaliikmele on tagatud ligipääs tellija asukohale või infosüsteemidele või on tellija poolt talle kasutusse antud info- ja kommunikatsioonitehnoloogia (edaspidi *IKT*) seadmed, kohustub täitja tagama ja vastutama tema poolt kaasatud meeskonnaliikmete poolt alljärgnevate juhiste kohase täitmise:

3.13.1 täitja poolt kaasatud meeskonnaliige kohustub talle eraldatud elektroonilist läbipääsukaarti kasutama isiklikult ning registreerima sellega oma sisenemise ja väljumise tellija ruumides;

3.13.2 täitja poolt kaasatud meeskonnaliige kohustub kasutama tellija poolt talle kasutamiseks antud IKT seadmeid ja ligipääse infosüsteemidele üksnes isiklikult ning üksnes lepingukohaste ülesannete kohaseks täitmiseks.

3.13.3 IKT vahendite kasutamisel ei ole täitja poolt kaasatud meeskonnaliikmel õiguspärast ootust privaatsusele ning tellija logib nende tegevusi IKT seadmetes ja süsteemides.

# 4 Tööde teostamine

4.1 Töid teostatakse lepingu täitmisega alustamisest vastavalt pakkumuses välja toodud etappidele.

4.2 Tellija võib põhjendatud vajadusel teha täitjale ettepaneku muuta etappide kestust või need omavahel ümber tõsta tingimusel, et ei muutu lepingu täitmise lõpptähtaeg ega maksumus. Etappide kestuse või järjekorra muutmine on ebaoluline muudatus RHS § 123 lg 1 p 7 mõttes ja lepitakse kirjalikku taasesitamist võimaldavas vormis kokku lepingus nimetatud kontaktisikute vahel. Poolte kokkuleppel vormistatakse nimetatud muudatus kirjalikult.

4.3 Täitja koostöös tellija kontaktisikuga valmistavad ette tulemite saavutamiseks tööülesanded vastavalt projektiplaanile (sealhulgas projektiplaanis toodud etappidele) ja tehnilisele kirjeldusele. Tööülesanded lisatakse tellija tööülesannete haldussüsteemi JIRA. Täitja peab lepingu täitmisel juhinduma tellija poolt edastatud juhistest ja ülesannetest.

4.4 Tööde teostamise käigus tuleb täitjal vajadusel luua ja uuendada ka lepingu eseme dokumentatsiooni (kirjeldused, juhised, protsessianalüüs jmt vastavalt mittefunktsionaalsete nõuete (Lepingu lisa 5 lisale 9) ja dokumentatsioon tellijale kokkulepitud viisil üle anda. Dokumentatsiooni üleandmisel eelistatakse elektroonilist vormi.

4.5 Tööde üldisteks vastuvõtukriteeriumiteks on:

4.5.1 vastavus lähteülesandes toodud ärilisele- ja tehnilisele kirjeldusele;

4.5.2 vigade ja kõrvalmõjude puudumine.

4.6 Tellijal on 20 tööpäeva aega kontrollida vastuvõtmiseks esitatud tööde lepingutingimustele vastavust. Tellija võib nimetatud tähtaega pikendada, kui pikendamine on põhjendatud.

4.7 Lepingu eseme üleandmisel koostatakse üleandmise-vastuvõtmise aktid vastavalt punktile 10.3

4.8. Üleandmise-vastuvõtmise akti on õigustatud allkirjastama lepingu kontaktisikud. Töö loetakse vastu võetuks üleandmise-vastuvõtmise akti allkirjastamise hetkest poolte poolt.

# 5 Garantiitingimused

5.1 Üle antud tulemi osas kohaldub garantii alljärgnevatel põhimõtetel:

5.1.1 garantiiaeg on üks aasta alates hetkest, mil etapi tulem on tellija ja maksja poolt lepingu kohaselt vastu võetud;

5.1.2 olukorras, kus töö pole akti alusel vastu võetud, on etapi tulemi osaline või täielik toodangus kasutuselevõtt aluseks nende osade garantiiperioodi algusele;

5.1.3 täitja on kohustatud tagama garantiiajal tulemil ilmnenud puuduste tasuta kõrvaldamise vastavalt vea prioriteetsusele järgnevalt:

5.1.3.1 kriitilised vead 2 tööpäeva jooksul peale sellekohase teate edastamist tellija poolt täitjale. Kriitiliseks veaks loetakse tarkvara arendusega seotud viga, mille tõttu: tarkvara tervikuna ei ole võimalik kasutada; tarkvara põhifunktsionaalsus ei tööta või on oluliselt häiritud; tarkvara lubab/teostab mitteautoriseeritud operatsioone; kahjustatud on süsteemis olevad andmed; kasutajale või seotud infosüsteemidele/andmebaasidele väljastatakse ebaõigeid andmeid/tulemusi. Kriitiliseks veaks loetakse sealhulgas ebamõistliku sagedusega esinevad sarnased mittekriitilised vead;

5.1.3.2 mittekriitilised vead 5 tööpäeva jooksul peale sellekohase teate edastamist tellija poolt täitjale. Mittekriitiliseks veaks loetakse infosüsteemi toimehäiret, mis ei ole põhjustatud riistvarast või muust tarkvarast või muust arendustööst ja mida ei saa käsitleda kriitilise veana.

5.2 Veateade loetakse esitatuks, kui tellija või tellija kontaktisik on veateate esitanud kirjalikku taasesitamist võimaldavas vormis täitjale või täitja lepingujärgse kontaktisiku e-posti aadressil.

5.3 Pärast arendustööde lõpetamist viib tellija läbi turvatestimise. Turvatestimisel avastatud turvanõrkused peab täitja kõrvaldama tasuta.

5.4 Täitja teostab garantiiaja vältel vajalikud tööd kasutades lepingukohast meeskonda, milles on võimalik muudatusi teha vastavalt lepingu punktile 3.6.

5.5 Kui kolmas osapool teeb tarnitud lähtekoodis kooskõlastamata muudatusi, siis garantii katkeb, välja arvatud juhul, kui tellija suudab eristada lähtekoodis tehtavaid muudatusi.

5.6 Muud garantiikohased tingimused on sätestatud SMIT-i töövõtulepingu üldtingimustes.

# 6 Taustakontrolli teostamine

6.1 Kõigi täitja poolt töid teostavate meeskonnaliikmete osas viiakse enne nende poolt tööde teostamisega alustamist läbi politsei ja piirivalve seaduse § 7(59) sätestatud taustakontroll (alus § 7 (59) lg 1 p 2).

6.2 Täitja on kohustatud informeerima tööle asuvaid meeskonnaliikmeid taustakontrolli teostamise vajadusest.

6.3 Taustakontrolli läbiviimiseks edastab täitja tellijale vastava meeskonnaliikme kirjaliku nõusoleku hiljemalt 5 (viie) tööpäeva jooksul. Tellija annab täitjale vajaliku nõusoleku vormi. Juhul, kui täitja ei edasta viidatud aja jooksul nõusolekut loetakse see täitja poolseks viivituseks.

6.4 Kui meeskonnaliige keeldub taustakontrolliks nõusoleku andmisest, on tellijal õigus keelduda vastava meeskonnaliikme tööle lubamisest ning nõuda meeskonnaliikme vahetamist.

6.5 Tellijal on õigus keelduda meeskonnaliiget töid teostama lubamast, kui taustakontrolli tulemusena teatavaks saanud informatsiooni kohaselt ei ole meeskonnaliige sobilik tellija töid teostama. Lähtuvalt informatsiooni tundlikkusest, ei avaldata täitjale taustakontrolli käigus saadud andmeid.

6.6 Juhul kui meeskonnaliige ei nõustu taustakontrolliga või ei osutu selle tulemusena tellijale sobivaks, kohustub täitja tagama meeskonnaliikme kohese (st maksimaalselt 7 päeva jooksul) vahetamise. Kui konkreetses tellimuses või hankelepingus ei ole sätestatud teisiti, siis nimetatud põhjusel meeskonnaliikme vahetamine ei ole aluseks tarne tähtaja muutmiseks.

# 7 Välisvahendite kasutamisest tulenevad nõuded

7.1 Lepingut rahastatakse välisvahenditest.

7.2 Kui tegevuste raames tekib avalik vaade kliendile, siis lisatakse võimalusel tööde teostaja logo või viide töö teostajale.

7.3 Pooled on teadlikud ja kohustatud täitma nõudeid, mis kohalduvad partnerile ja Euroopa Liidu ühtekuuluvus- ja siseturvalisuspoliitika fondidest rahastatud projektidele ning mis on toodud:

7.3.1. Perioodi 2021–2027 Euroopa Liidu ühtekuuluvus- ja siseturvalisuspoliitika fondide rakendamise seaduses (https://www.riigiteataja.ee/akt/130062023056); 3.2 Vabariigi Valitsuse 12.05.2022 määruses nr 55 „Perioodi 2021–2027 Euroopa Liidu ühtekuuluvus- ja siseturvalisuspoliitika fondide rakenduskavade vahendite andmise ja kasutamise üldised tingimused“ (https://www.riigiteataja.ee/akt/105072023254);

7.3.2. Vabariigi Valitsuse 12.05.2022 määruses nr 54 „Perioodi 2021–2027 ühtekuuluvusja siseturvalisuspoliitika fondide vahendite andmisest avalikkuse teavitamine“ (https://www.riigiteataja.ee/akt/117052022012).

# 8 Intellektuaalne omand

8.1 Täitja loovutab tellijale, kõik varalised õigused autoriõiguse seaduse tähenduses käesoleva lepingu alusel üle antud tulemitele, kaasa arvatud õiguse neid reprodutseerida, levitada ja üldsusele kättesaadavaks teha mistahes vormis ja kandjal, ilma geograafiliste piiranguteta. Autori varalised õigused loetakse tellijale või maksjale üle läinuks pärast tulemi lepingukohast vastuvõtmist tellija poolt.

8.2 Täitja annab tellijale või juhul kui maksjaks on teine asutus, siis maksjale, ainulitsentsi isiklike õiguste kasutamiseks autoriõiguse seaduse tähenduses ja ulatuses, mis on vajalik, et tellija saaks täiel määral teostada talle lepinguga üle antud varalisi õigusi. Isiklike õiguste osas antav litsents on koos all-litsentseerimise õigusega ning kehtib ilma geograafiliste piiranguteta kogu autoriõiguste kehtivuse tähtajal alates tulemi lepingukohasest vastuvõtmisest tellija poolt. Täitja kohustub tagama, et isiklikud õigused on teostatavad muuhulgas alljärgnevas ulatuses:

8.2.1 tellijal või tellija tellimusel või juhul kui maksjaks on teine asutus, siis maksjal ja maksja tellimusel, on kolmandatel isikutel õigus teha üle antud tulemis muudatusi ning seda täiendada ilma täitja nõusolekuta;

8.2.2 tellijal või tellija tellimusel või juhul kui maksjaks on teine asutus, siis maksjal ja maksja tellimusel, on kolmandatel isikutel on õigus lisada tulemile teiste autorite teoseid ilma täitja nõusolekuta;

8.2.3 tulemi üleandmisega tellijale kinnitab täitja, et tulem on üldsusele esitamiseks valmis ning täitja on loobunud õigusest seda ise avalikustada, välja arvatud tellija või juhul kui maksjaks on teine asutus, siis maksja, eelneval kirjalikul nõusolekul.

8.3 Täitja kinnitab ja tagab, et:

8.3.1 täitja on vastavad õigused täielikult omandanud oma töötajate, töövõtjate, alltöövõtjate või koostööpartneritega sõlmitud lepingute alusel ning täitjal on lepingu alusel õigus nimetatud varaliste õiguste võõrandamiseks ning isiklike õiguste litsentseerimiseks tellijale või maksjale;

8.3.2 alates lepingu sõlmimisest puuduvad temal, tema töötajatel, töövõtjatel, alltöövõtjatel, koostööpartneritel tellija või maksja vastu mistahes nõuded tulenevalt varaliste autoriõiguste ja litsentseeritud isiklike õiguste võimalikust rikkumisest;

8.3.3 juhul kui tulemi kasutamine on takistatud kolmandate isikute intellektuaalomandi õigustest või nende rikkumisest tulenevate nõuete tõttu, on täitja kohustatud nimetatud takistused omal kulul kõrvaldama;

8.3.4 täitja ei paku tulemit ja/või sellega äravahetamiseni sarnaseid teoseid ja/või tuletatud tulemit kolmandatele isikutele. Äravahetamiseni sarnasuse määramisel arvestatakse tulemi ning selle kujunduse jäetavat üldmuljet, kusjuures suuremat osatähtsust omistatakse tulemis sisalduvatele autoriõigusega kaitstud elementidele.

8.4 Lepingu alusel üle antud õigused ja litsents hõlmab kõiki edasisi tulemi arendusi. Lepingu alusel annab täitja tellijale või maksjale õiguse luua oma äranägemisel tuletatud teoseid tulemi edasiarendamise teel.

8.5 Täitjal on õigus tulemit või selle osa kasutada näidisena oma loomingut sisaldavas portfoolios, sealhulgas avaldada portfoolio digitaalsel kujul või paberkandjal, üksnes tellija või maksja eelneval kirjalikul nõusolekul.

8.6 Tulemi üleandmisega tellijale läheb täitjalt tellijale või juhul kui maksjaks on teine asutus, siis maksjale, üle õigus tulemit ja selle dokumentatsiooni muuta, täiendada, kasutada mistahes viisil ilma täiendava tasuta. Nimetatud õiguse üleminek jääb kehtima ka lepingu lõppemisel mistahes põhjusel.

8.7 Täitja tagab tellijale kõik vajalikud õigused lepingu täitmise käigus loodava tulemi kontrollimiseks, testimiseks ning süsteemi paigutamiseks ka ajaks, mil tarne on üle antud, kuid pole veel lepingukohaselt tellija poolt vastu võetud.

# 9 Vastutus

9.1 Pooled vastutavad lepinguliste kohustuste rikkumise eest. Kohustuse rikkumisel on teisel poolel õigus kasutada kõiki seadusest või lepingust tulenevaid õiguskaitsevahendeid vastavalt võlaõigusseadusele.

9.2 Lisaks mujal lepingudokumentides sätestatule, on tellijal õigus nõuda ja täitjal on kohustus maksta leppetrahvi tarne üleandmisega või garantiitööde teostamisega viivitamisel 0,5 % vastava hankelepingu kogumaksumusest iga viivitatud tööpäeva eest.

9.3 Poolte konkreetsest hankelepingust tulenev koguvastutus on piiratud konkreetse hankelepingu kogumaksumusega.

9.4 Lepingu olulise rikkumise korral on tellijal õigus esitada täitjale leppetrahvi nõue 5% lepingu maksumusest iga rikkumise eest. Täitja poolse olulise hankelepingu rikkumise korral ei pea tellija määrama täitjale lepingu täitmiseks võlaõigusseaduse §-s 114 nimetatud täiendavat tähtaega ning tellijal on muu hulgas õigus hankeleping üles öelda või hankelepingust taganeda.

9.5 Oluliseks rikkumiseks loevad pooled lisaks võlaõigusseaduses ja mujal lepingus sätestatule muuhulgas:

9.5.1 mõjuva põhjuseta lepingu täitmise katkestamine või täitmisele mitte asumine;

9.5.2 valeinfo esitamine;

9.5.3 lepingu täitmiseks vajalike õiguste (sealhulgas load, litsentsid, intellektuaalse omandi õigused) puudumine;

9.5.4 intellektuaalse omandi õiguste ja nende kasutamise tingimuste rikkumine;

9.5.5 korduv (vähemalt kahel korral) meeskonnaliikme asendamine isikuga, kes ei vasta täitja poolt projektiplaanis esitatud meeskonnale või meeskonnaliikme asendamine/lisamine ilma tellija eelneva vähemalt kirjalikku taasesitamist võimaldavas vormis antud nõusolekuta;

9.5.6 konfidentsiaalsuskohustuse rikkumine;

9.5.7 lepingujärgsete kohustuste korduvat (vähemalt kahel korral) täitmata jätmist;

9.5.8 tähtaegselt lepingu täitmata jätmist selliselt, et tehnilises kirjelduses sätestatud eesmärgi täitmine ei ole enam tähtaegselt realistlik ja/või täitja poolse tegevuse või tegevusetuse tõttu ei ole võimalik enam kasutada lepingu rahastamiseks ettenähtud vahendeid;

9.5.9 lepingujärgsete kohustuste üleandmine kolmandale isikule ilma tellija digiallkirjastatud nõusolekuta.

# 10 Lepingu maksumus, arveldamise kord

10.1 Lepingu maksumus on ……. eurot, millele lisandub käibemaks. Lepingu maksumus sisaldab muuhulgas ka kõiki intellektuaalomandiga seotud tasusid.

10.2 Tööde eest tasumine toimub vastavalt pakkumuses esitatud maksegraafikule:

10.2.1. *etapi I maksumus on …………. eurot, millele lisandub käibemaks;*

10.2.2. *etapi II maksumus on …………. eurot, millele lisandub käibemaks;*

10.2.3. *etapi III maksumus on …………. eurot, millele lisandub käibemaks;*

10.2.4. *etapi IV maksumus on …………. eurot, millele lisandub käibemaks;*

10.2.5. *etapi V maksumus on ................. eurot, millele lisandub käibemaks.*

Kõikide etappide eest tehakse väljamaksed võrdsetes osades, va viimane etapp, mille maksumus on 40% pakkumuse kogumaksumusest.

10.3 Üleandmis-vastuvõtmisakti valmistab ette täitja vastavalt tellija poolt etteantud vormile ning see allkirjastatakse tellija ja täitja kontaktisiku(te) poolt digitaalselt. Täitja esitab tellijale iga nõuetekohaselt täidetud etapi järel üleandmis-vastuvõtmisakti, milles on sätestatud täitja poolt teostatud tööde etapi nr, tulemi kirjeldus, ning vastava etapi tööde maksumus. Vajadusel täpsustatakse aktis üle antud tulemit. Üleandmise-vastuvõtmise akti on õigus allkirjastada lepingu kontaktisikutel.

10.4 Peale üleandmise-vastuvõtmise akti allkirjastamist esitab täitja tellijale arve vastavas etapis teostatud tööde eest vastavalt üleandmise-vastuvõtmise aktile ja punktile 10.5.

10.5 Täitja saadab tellijale Eesti e-arve standardile vastavad e-arved. E-arves peab lisaks standardis nimetatud andmetele olema toodud tellija kontaktisiku perekonnanimi, riigihanke viitenumber, hankelepingu number ja välisvahendite projekti nr. 2021-2027.1.02.23-0012, toetuse kood 1S40-RF21-01212-RR3. E-arve tuleb saata e-arvete operaatori kaudu. E-arve loetakse laekunuks selle e-arvete operaatorile laekumise kuupäevast.

10.6 Arve maksetähtaeg on 21 kalendripäeva arvates nõuetekohase arve saamisest.

10.7 Lepingus sätestamata küsimustes kohaldatakse tarne üleandmise-vastuvõtmise osas töövõtulepingu üldtingimustes sätestatut.

# 11 Lepingu kehtivus ja muutmine

11.1 Leping jõustub alates hetkest, mil pooled on selle allkirjastanud ning kehtib kuni poolte kohustuste täitmiseni.

11.2 Tellijal on õigus lepingu täitmise tähtaega pikendada tellijast või vääramatu jõu asjaolu esinemisest tingitud viivituse võrra.

11.3 Õigused ja kohustused, mis oma olemusest tulenevalt ei sõltu lepingu kehtivusest, jäävad kehtima peale lepingu lõppu.

11.4 Tellijal on õigus hankeleping erakorraliselt üles öelda, kui täitja rikub hankelepingu tingimusi oluliselt või muul üldtingimustes kehtestatud alusel.

# 12 Täitja kinnitused

12.1 Täitja avaldab ja kinnitab, et:

12.1.1 ta on lepinguga ja riigihanke alusdokumentidega tutvunud ning mõistab täielikult enesele võetavate kohustuste sisu ja tagajärgi ning on nõus nendes toodud tingimustega;

12.1.2 lepingu täitmisega ei kahjustata kolmandate isikute õigusi ja huve ning puuduvad mistahes asjaolud, mis välistaksid tema õigusi sõlmida leping ja seda nõuetekohaselt täita;

12.1.3 ta on tutvunud lepingu lahutamatuks osaks olevate töövõtulepingu üldtingimustega.

*Leping on allkirjastatud digitaalselt*

**Lepingu lisa 1.2. Üleandmise-vastuvõtmise akti vorm**

Alus (*täida need read, mis kohalduvad):*

Riigihanke viitenumber: ….

Riigihanke nimetus: …

Hankeleping nr …., sõlmitud …. a.,

Hankelepingu viitenumber (15-kohaline): …

Välisvahenditest rahastatud projekti toetuse kood ja nimetus: …

Käesolevaga annab ………….. (täitja *ettevõtte nimi*) üle ning ……… (tellija *asutuse nimi*) võtab vastu (edaspidi lepingu ese):

1. …….. (*täida lepingu esemest tulenev võimalikult detailne sisu):*

* tulemi puhul üleantavad tööd, , teostamise periood, etapi eesmärgi kirjeldus, maksumus jne;

|  |  |  |  |  |
| --- | --- | --- | --- | --- |
| Vastuvõetud töö | | Periood | Etapp | Etapi hind kokku km-ta |
|  | |  |  |  |
|  | |  |  |  |
|  | |  |  |  |
|  |  | | *Maksumus kokku km-ta* |  |
|  |  | | *Maksumus kokku km-ga* |  |
|  |  | | *Lepingu rahaline jääk km-ta* |  |

2. ………(dokumentide loetelu).

Üleantava lepingu eseme kogumaksumus on *……………….* eurot (lisandub käibemaks).

………………. (täitja ja tellija *lepingujärgse kontaktisiku nimi)* kinnitavad, et lepingu ese on üle antud tähtaegselt, vastavalt lepingus sätestatud tingimustele.

…………….. (tellija *lepingujärgse kontaktisiku nimi)* kinnitab, et vastuvõetud lepingu ese vastab lepingus sätestatud tingimustele ning lepingu ese on üle antud ja vastuvõetud vastavalt lepingus sätestatud tähtajale ja tingimustele.

*Käesolev üleandmise-vastuvõtmise akt on allkirjastatud digitaalselt.*

Täitja: Tellija:

………………… …………………

/asutuse nimi/ /asutuse nimi/

………………….. …………………..

/allkirjastaja nimi/ /allkirjastaja nimi/